Barêng sang ratu mirêng Ahmadin duwe dhuwit wasiyat, banjur enggal-enggal kadhawuhan marak sarta didhawuhi nuduhake kasiyate dhuwit mau. Panampane lan dadine dhuwit loro mau andadèkake sukaning panggalihe sang ratu, nganti kapengin anglampahi piyambak. Sang ratu banjur mundhut dhuwit mau nuli diumbulake kaping-kaping, nganti riwene gêmrobyos lan agême rasukan dilukari. Para pandhèrèk padha ngingêtake karo sênêng atine lan padha ketok gêla manawa panampane sang ratu luput.
